b'\n_START_ARTICLE_\n\xc5\xa0kotijos svaras\n_START_PARAGRAPH_\n\xc5\xa0kotijos svaras (\xc5\xa1kot. Pund Scots; angl. pound scots) \xe2\x80\x93 \xc5\xa0kotijos karalyst\xc4\x97s piniginis vienetas iki 1707 m. prijungimo prie Anglijos karalyst\xc4\x97s arba dabar apyvartoje esantis D. Britanijos svaro sterling\xc5\xb3 \xc5\xa1koti\xc5\xa1kasis variantas.\n_START_SECTION_\nSenasis \xc5\xa0kotijos svaras\n_START_PARAGRAPH_\n\xc5\xa0kotijos svar\xc4\x85, pasiremdamas Anglijos ir Pranc\xc5\xabzijos pinig\xc5\xb3 pavyzd\xc5\xbeiu, XII a. \xc4\xafved\xc4\x97 karalius Dovydas I. Svaras buvo sudarytas i\xc5\xa1 20 \xc5\xa1iling\xc5\xb3, o kiekvienas \xc5\xa1ilingas \xe2\x80\x93 i\xc5\xa1 12 pens\xc5\xb3. V\xc4\x97liau \xc5\xa0kotijos pinig\xc5\xb3 kursas buvo mu\xc5\xa1amas svaro sterling\xc5\xb3 at\xc5\xbevilgiu, ir valdant \xc5\xa0kotijos karaliui Jok\xc5\xabbui III svaras sterling\xc5\xb3 buvo laikomas lygiu keturiems \xc5\xa0kotijos svarams._NEWLINE_Be svaro monet\xc5\xb3 buvo kaldinamos ir sidabrin\xc4\x97s merk\xc5\xb3 monetos, vertos 13 \xc5\xa1iling\xc5\xb3 ir 4 pens\xc5\xb3 (\xc2\xb2\xe2\x81\x84\xe2\x82\x83 \xc5\xa0kotijos svaro). Kai Jok\xc5\xabbas VI 1603 m. tapo Anglijos karaliumi Jok\xc5\xabbu I, \xc5\xa0kotijos monet\xc5\xb3 sistema buvo supana\xc5\xa1inta su Anglijos sistema, tik 12 \xc5\xa0kotijos svar\xc5\xb3 buvo laikomi lygiais 1 Anglijos svarui._NEWLINE__NEWLINE_1707 m. \xc5\xa0kotijos svarus kaip \xc5\xa0kotijoje naudojam\xc4\x85 mok\xc4\x97jimo priemon\xc4\x99 oficialiai pakeit\xc4\x97 svaru sterling\xc5\xb3 (keitimo kursas buvo 12 su 1), ta\xc4\x8diau \xc5\xa0kotijoje apyvartoje \xc5\xa0kotijos svarus dar naudojo beveik vis\xc4\x85 XVIII a.\n_START_SECTION_\nDabartinis \xc5\xa0kotijos svaras\n_START_PARAGRAPH_\nDabar \xc5\xa0kotijos svaras neegzistuoja kaip atskira valiuta. Trys did\xc5\xbeiausi kliringo \xc5\xa0kotijos bankai (Royal Bank of Scotland, Bank of Scotland ir Clydesdale Bank) spausdina svar\xc5\xb3 banknotus vietinei apyvartai. \xc5\xa0ie banknotai naudojami visoje D. Britanijoje, bet jie da\xc5\xbeniausi \xc5\xa0kotijoje. \xc5\xa0kotijos svaro kursas yra kietai susietas su svaro sterling\xc5\xb3 kursu - \xc5\xa0kotijos svaras lygus svarui sterling\xc5\xb3._NEWLINE_Spausdinami 5, 10, 20, 50, 100 \xc5\xa0kotijos svar\xc5\xb3 banknotai.'